
Kviečiančioji institucija: Lenkijos Respublikos Seimas ir Senatas.
Finansavimo šaltinis: Seimo kanceliarija (komandiruočių išlaidos, skirtos pasirengimui pirmininkauti ES Tarybai)

Susitikimo pradžioje Lietuvos Respublikos Seimo kanceliarijos delegaciją pasveikino Lenkijos Respublikos Seimo kancleris Lech Czapla ir Senato kanclerė Ewa Polkowska. 
Aptarti klausimai: 

1. LENKIJOS RESPUBLIKOS SEIMO KANCELIARIJOS PASIRENGIMAS ATLIKTI ES TARYBAI PIRMININKAUJANČIOS VALSTYBĖS PARLAMENTO FUNKCIJAS
Susitikimo metu Lenkijos Respublikos Seimo kanceliarijos Tarptautinių santykių biuro ES reikalų skyriaus vedėja Kaja Krawczyk pristatė šiuos klausimus:
1. Lenkijos Respublikos Seimo kanceliarijos organizacinė struktūra rengiantis Lenkijos Respublikos pirmininkavimui ES Tarybai. Pirmininkavimo proceso organizavimas ir koordinavimas;
2. Bendradarbiavimas tarp Lenkijos Respublikos Seimo ir Senato kanceliarijų;
3. Pirmininkavimo renginių kalendoriaus rengimas ir parlamentinio matmens pirmininkavimo prioritetų nustatymas;
4. Pirmininkavimo renginių organizavimas.

Lenkijos Respublikos Seimo kanceliarijos organizacinė struktūra rengiantis Lenkijos Respublikos pirmininkavimui ES Tarybai. Pirmininkavimo proceso organizavimas ir koordinavimas
2008 m. balandžio mėn. Lenkijos Respublikos Seimo kanceliarijos ES reikalų departamento Tarptautinių santykių biuras parengė pirmąją apžvalginę pažymą Seimo kancleriui apie pirmininkavimą ES Tarybai. 2008 m. birželio mėn. įvyko ES reikalų komiteto posėdis, kuriame dalyvavo Seimo kancleris ir Vyriausybės atstovas pirmininkavimo ES Tarybai reikalams. Tų pačių metų lapkričio mėn. Seimo kanclerio pavedimu kanceliarijoje pradėtas parlamentinio lygmens pasirengimo pirmininkauti proceso organizavimas, o rugsėjo mėn. pasikeista laiškais su Vyriausybės atstovu pirmininkavimo ES Tarybai reikalams dėl bendradarbiavimo rengiantis pirmininkauti ES Tarybai. 
Pasirengimo pirmininkauti procese dalyvavo šie Lenkijos Respublikos Seimo kanceliarijos padaliniai:

· Biudžeto;
· Logistikos ir materialinio aprūpinimo;
· Žmogiškųjų išteklių ir mokymų;
· Komunikacijos. 

2008 m. lapkričio mėn. Seimo kanclerio iniciatyva buvo surengtas visų Seimo kanceliarijos padalinių vadovų susitikimas, kurio metu padalinių vadovai, įvertinę savo atliekamas funkcijas, pristatė savo įžvalgas apie būsimą pirmininkavimo biudžetą.
2009 m. sausio mėn. buvo sudarytos mišrios Seimo kanceliarijos padalinių darbo grupės viešinimo (komunikacijos), logistikos ir investicijų klausimams spręsti. Šių darbo grupių susitikimai vykdavo vieną kartą per mėnesį, arba pagal poreikį.

2010 m. birželio 30 d. pasirašytas Seimo kanclerio įsakymas dėl Seimo kanceliarijos pasirengimo pirmininkauti ir pirmininkavimo proceso parlamentiniame lygmenyje organizavimo bei koordinavimo. Už šio uždavinio įgyvendinimą atsakinga paskirta Pirmininkavimo grupė. Ši grupė buvo atsakinga už:

· pasirengimo pirmininkavimui proceso organizavimą, stebėseną ir kontrolę;

· pirmininkavimo programos ir kalendoriaus rengimą;

· bendradarbiavimą su COSAC sekretoriatu ir nacionalinių parlamentų nuolatiniais atstovais Europos Sąjungoje;

· bendradarbiavimą su pirmininkaujančio trejeto valstybių parlamentų kanceliarijomis ir ES Taryba rengiant trejeto pirmininkavimo programą.

Seimo kanclerio įsakyme buvo labai detaliai nurodytos visų pasirengimo pirmininkavimui procese dalyvaujančių Seimo kanceliarijos padalinių (ar šių padalinių atstovų) pareigos, funkcijos, užduotys ir atsakomybės sritys. Šiuo įsakymu buvo paskirtas Seimo kanceliarijos atstovas oficialiam bendravimui su Vyriausybe pirmininkavimo klausimais, t.y., ,,pirmininkavimo veidas’’.
Bendradarbiavimas tarp Lenkijos Respublikos Seimo ir Senato kanceliarijų
Bendradarbiavimas tarp Lenkijos Respublikos Seimo ir Senato kanceliarijų buvo grindžiamas 2009 m. balandžio 7 d. pasirašytu susitarimu tarp abiejų Lenkijos Respublikos parlamento rūmų dėl:

· parlamentinių pirmininkavimo renginių kalendoriaus rengimo;
· vieningų renginių organizavimo standartų;
· užduočių ir funkcijų pasidalijimo tarp abiejų parlamento rūmų atsižvelgiant į logistikos poreikius.
Pirmininkavimo renginių kalendoriaus rengimas ir parlamentinio matmens pirmininkavimo prioritetų nustatymas
2009 sausio 6 d. Lenkijos Respublikos Seimo valdyba pritarė suformuluotiems pasirengimo pirmininkavimui uždaviniams, o balandžio 7 d. buvo pasirašytas Lenkijos Respublikos Seimo ir Senato susitarimas dėl parlamentinių pirmininkavimo renginių organizavimo. 

2010 m. balandžio-gegužės mėn. Seimo Europos reikalų komitete buvo svarstomi pirmininkavimo ES Tarybai prioritetai, o  gruodžio 14 d. vyko diskusijos Seimo plenariniame posėdyje dėl pirmininkavimo prioritetų.
2011 m. vasario 4 d. Seimo valdyba pritarė parlamentinių pirmininkavimo renginių temoms ir šių renginių kalendoriui, o birželio mėn. Vyriausybė pristatė Seimui Lenkijos Respublikos pirmininkavimo programą.
Pirmininkavimo renginių organizavimas
Pirmininkavimo metu buvo surengti 9 parlamentiniai renginiai ir dar 9 papildomi renginiai, į kurių sąrašą įėjo 3 iš anksto numatyti papildomi renginiai, 2 parodos, keletas renginių, kuriems Lenkijos Respublikos Seimas leido naudotis savo pirmininkavimo logotipu, kt.

Renginių datų parinkimas – buvo apsispręsta organizuoti renginius pirmadieniais, kadangi ši diena nesikerta su Seimo ir Senato darbu. Daugiausia renginių suplanuota 2011 m. liepos ir rugsėjo mėnesiais. Renginiai su Europos Parlamentu (toliau – EP) surengti pirmininkavimo pabaigoje, nes Lenkijos Respublikos pirmininkavimo metu vyko rinkimai į Lenkijos Respublikos parlamentą (2011 m. spalio 9 d.).

Buvo nustatytas ,,papildomų“ parlamentinių pirmininkavimo renginių skaičius (planuoti 3, įvyko 9). Taip pat buvo nustatyti 2 susitikimų modeliai:
· ,,mažieji“ susitikimai – specializuotų komitetų pirmininkų susitikimai ir COSAC pirmininkų susitikimas;

· ,,didieji“ susitikimai – COSAC plenarinis posėdis ir ES parlamentų pirmininkų konferencija (2012 m. pavasarį). 

Susitikimo metu K. Krawczyk atkreipė Lietuvos Seimo kanceliarijos delegacijos dėmesį į tai, kad Lenkijos Respublikos Seimo kanceliarijos darbuotojai, besirengdami pirmininkavimui, buvo įspėti Vengrijos kolegų apie didžiulį susidomėjimą iš kitų Europos Sąjungos nacionalinių parlamentų ir EP. Ši iš anksto gauta informacija padėjo Lenkijos Respublikos Seimo kanceliarijai tinkamai pasiruošti tokiems vizitams, kurie iki pirmininkavimo pradžios buvo itin dažni – ne mažiau, kaip vienas susitikimas per savaitę. Kita vertinga Slovėnijos Parlamento kolegų pastaba – numatyti renginių kalendoriuje datas neplanuotiems, papildomiems renginiams.

K. Krawczyk papasakojo, kad Lenkijos Respublikos Seimo kanceliarijai buvo kilę nemažai iš pažiūros smulkmeniškų, tačiau svarbių klausimų besirengiant pirmininkavimui, pvz., kaip datuoti pirmininkavimą – ar nuo 2011 m. liepos 1 d. iki 2011 m. gruodžio 31 d., o galbūt iki ES parlamentų pirmininkų konferencijos 2012 m. pavasarį. Kita paminėta problema – bendradarbiavimas su pirmininkaujančio trejeto valstybių parlamentais, patvirtinus Lenkijos Respublikos Parlamento renginių kalendorių, kuris buvo derintas su trejeto valstybių parlamentais. Antai, Kipro atstovai pranešė, kad numatyta ES parlamentų pirmininkų konferencijos data netinkama, nes ji sutapo su pravoslavų Velykomis. Teko keisti renginio datą.

K. Krawczyk nurodė, kad Lenkijos Respublikos Užsienio reikalų ministerija buvo parengusi pirmininkavimo protokolo gaires, kuriomis naudojosi visos valstybės institucijos, organizuodamos pirmininkavimo renginius. Tai buvo labai naudingas dokumentas.
Seimo kanceliarijos Tarptautinių santykių biuro direktoriaus pavaduotojas, Pirmininkavimo grupės vadovo pavaduotojas Adam Dudzik pristatė Seimo leidyklos parengtą ir 2011 m. išleistą parlamentinių terminų žodyną lenkų–anglų-prancūzų-vokiečių kalbomis. Jis taip pat paminėjo, kad pagrindinės pirmininkavimo sąvokos buvo išverstos į visas Rytų Partnerystės valstybių kalbas ir paskalbtas Lenkijos pirmininkavimo interneto puslapyje.
Lenkijos Respublikos Seimo kanceliarijos Seimo komitetų departamento direktoriaus pavaduotoja Ewa Tempska-Jaczynska plačiau papasakojo apie parlamentinius renginius:

2011 m. liepos ir rugsėjo mėn. buvo organizuoti šie renginiai:

· Liepos 3-5 d. įvyko parlamentų Gynybos komitetų pirmininkų susitikimas (toliau – CODAC);

· Liepos 10-11 d. – COSAC pirmininkų susitikimas;

· Liepos 17-18 d. – specializuotų komitetų, atsakingų už ekonomikos, regioninės politikos, ir infrastruktūros klausimus, pirmininkų susitikimas;

· Liepos 24-25 d. –  Ekonomikos komitetų pirmininkų susitikimas;
· Rugsėjo 4-6 d. – Užsienio reikalų komitetų pirmininkų susitikimas (toliau – COFACC);

· Rugsėjo 11-12 d. – Ekonomikos komitetų pirmininkų susitikimas;

· Rugsėjo 18-19 d.  – Finansų komitetų pirmininkų susitikimas;

· Rugsėjo 25-26 d. – Žemės ūkio komitetų pirmininkų susitikimas;
Rengiant kiekvieną specializuotų komitetų pirmininkų susitikimą buvo susitarta su Vyriausybe, kad susitikime dalyvaus ir kalbės atitinkamos srities ministras. Kilo labai daug diskusijų dėl 5 specializuotų komitetų susitikimo – Lenkijos Respublikos Seimo ir Senato komitetai negalėjo sutarti dėl renginio temos. Daugelyje renginių skirtingomis temomis pranešimus skaitė Seimo ir Senato komitetų pozicijos ir opozicijos atstovų parinkti ekspertai. Šiems ekspertams pirmininkavimo biudžete buvo numatytas finansavimas. Renginių trukmė – 1,5 – 2,5 dienos (COFACC ir CODAC). Buvo surengta ir kultūrinė programa – koncertai, teatrai, iškilminga vakarienė. Į COFACC susitikimą buvo pakviesta Sąjungos vyriausioji įgaliotinė užsienio reikalams ir saugumo politikai Catherine Ashton.

Dalyvių skaičius susitikimuose:

· CODAC – 110;
· ECON – 80;
· COFACC – 120;
· COFIN – 90. 
Seimo renginius organizavo 22 asmenys (Pirmininkavimo grupė). Kiekvienam susitikimui būdavo skiriami du koordinatoriai, atsakingi už viską (vienas žmogus iš Seimo komitetų departamento ir vienas iš Tarptautinių santykių biuro). Visi pirmininkavimo grupės nariai privalėjo labai gerai mokėti anglų kalbą. 

Lietuvos Respublikos Seimo kanceliarijos atstovai domėjosi, ar renginių kalendorių Lenkijos Respublikos Parlamentas derino su Lenkijos Vyriausybe, EP, COSAC sekretoriatu. Lenkijos Respublikos Seimo kanceliarijos atstovai teigė, kad kalendorius buvo derintas su minėtomis institucijomis.

Lietuvos Respublikos Seimo kanceliarijos atstovai teiravosi, ar papildomiems renginiams buvo planuojamos biudžeto lėšos, ar nebuvo techniškai sudėtinga surengti bendrą 5 komitetų renginį, ar tikslinga, kolegų manymu, organizuoti 2,5 dienų trukmės renginį. Lenkijos Respublikos Seimo kanceliarijos atstovai tikino, kad jokių techninių sunkumų organizuojant renginius nepatyrė, renginių trukmė buvo tinkama, o papildomas biudžetas buvo suplanuotas 3 nenumatytiems renginiams. Vieno nenumatyto renginio biudžetas neviršijo įprasto specializuotų komitetų pirmininkų susitikimo biudžeto, o vienas iš renginių vyko ne Varšuvoje. E. Tempska-Jaczynska atkreipė dėmesį, kad galima situacija, kuomet politikai pasiūlo surengti renginį likus vos keletui mėnesių iki pirmininkavimo pradžios.

Lietuvos Respublikos Seimo kanceliarijos atstovai klausė apie EP komitetų vizitus į Lenkijos Respublikos parlamentą, domėjosi, ar papildomiems renginiams buvo suteikta galimybė naudoti pirmininkavimo logotipą. Lenkijos Respublikos Seimo kanceliarijos atstovai pažymėjo, kad buvo labai sudėtinga prognozuoti EP vizitus, todėl kreipėsi į savo atstovą EP, kad surinktų informaciją apie visus numatomus vizitus. Gavus tokią informaciją paaiškėjo, kad kiekvieną savaitę atvyksta 2-3 delegacijos. Atsižvelgiant į tai Lenkijos Respublikos Seimo kanceliarijos atstovai rekomendavo Lietuvos kolegoms labai anksti pradėti derinti tokių vizitų į Vilnių laiką su EP komitetais. 

Lenkijos Respublikos Seimo kanceliarijos atstovai patvirtino, kad renginiams, vykusiems Seime, buvo suteikta teisė naudoti Seimo pirmininkavimo logotipą.

Lietuvos Respublikos Seimo kanceliarijos atstovai teiravosi, kiek Rytų partnerystės šalių dalyvavo COFACC susitikime, ar jie turėjo galimybę pasisakyti, ar jiems buvo užtikrintas vertimas. Lenkijos Respublikos Seimo kanceliarijos atstovai atsakė, kad buvo kviečiamos visos Rytų partnerystės valstybės, neatvyko tik Armėnija ir Azerbaidžanas. Delegacijos dalyvavo visame COFACC susitikimen ir turėjo galimybę pasisakyti. 

2. LENKIJOS RESPUBLIKOS SENATO KANCELIARIJOS PASIRENGIMAS ATLIKTI PIRMININKAUJANČIOS ES TARYBAI VALSTYBĖS PARLAMENTO FUNKCIJAS
Susitikimo metu Lenkijos Respublikos Senato kanceliarijos Tarptautinių santykių biuro darbuotoja, pirmininkavimo ES Tarybai padalinio projekto vadovė Joanna Wozniczko pristatė šiuos klausimus:

· Lenkijos Respublikos Senato kanceliarijos pirmininkavimo ES Tarybai projektas. Pirmininkavimo ES Tarybai padalinio įkūrimas;
· Pirmininkavimo ES Tarybai padalinio organizacinė struktūra ir darbo organizavimas.
Lenkijos Respublikos Senato kanceliarijos pirmininkavimo ES Tarybai projektas. Pirmininkavimo ES Tarybai padalinio įkūrimas

J. Wozniczko pabrėžė, kad Senato kanceliarija apsisprendė rengtis pirmininkavimui ES Tarybos parlamentiniam matmeniui visiškai kitaip, nei Seimo kanceliarija, t.y., buvo apsispręsta pasinaudoti mokslinio projekto analogija. 

Nuo 2008 m. buvo renkama ir analizuojama informacija, bendraujama su Seimo kanceliarija, parengtas darbinis dokumentas apie tai, kaip turėtų atrodyti kanceliarijos organizacinė struktūra, koks būtų reikalingas biudžetas, darbuotojų skaičius, o 2009 m. spalio mėn. Senato kanclerio įsakymu buvo įkurtas Pirmininkavimo ES Tarybai padalinys, apibrėžti siektini tikslai ir nustatyta padalinio organizacinė struktūra.

Visas pasirengimo pirmininkavimui procesas organizuotas pagal mokslinio projekto struktūrą: sukurtas darbų ir užduočių planas, konkrečiai ir smulkiai aprašyti visi susiję aspektai – logistika, protokolas. Visos užduotys padalintos į sritis, šios į konkrečius detalius veiksmus, kiekvienam žmogui priskirtos konkrečios užduotys, numatyti įgyvendinimo terminai (pvz., numatyta, kiek laiko reikės sutartims su viešbučiais pasirašyti, surasti ir išrinkti įmones, teiksiančias maitinimo paslaugas; įvertintas galimas vėlavimas (terminų nesilaikymas)). Susitikus kartą per savaitę būdavo aptariami atliktų užduočių rezultatai, analizuojamos vėlavimų priežastys, ieškoma išeičių ir būdų dirbti efektyviau.

Senato kanceliarijos atstovų manymu, mokslinio projekto pagrindu paremtas pasirengimo pirmininkavimui proceso organizavimas buvo itin gerai pasisekęs projektas, kurį puikiai įvertino ir vėliau patikrą atlikusi Valstybės kontrolė, tačiau J. Wozniczko išskyrė ir kai kuriuos trūkumus bei sunkumus, pavyzdžiui:
· ilgai trukęs klausimų derinimas su Seimu;
· darbo su politikais ypatumai;
· derybų su ekspertais trukmė.
Pirmininkavimo ES Tarybai padalinio organizacinė struktūra ir darbo organizavimas
Padaliniui, o tuo pačiu ir pirmininkavimo projektui vadovavo projekto vadovas, kuris neužėmė vadovaujančių pareigų Senato kanceliarijoje. Projekte aktyviai dalyvavo Lenkijos Respublikos Senato  nuolatinis atstovas ES, buvo įsteigtas sekretoriatas. Padalinį sudarė šios keturios grupės:

· programų (8 žmonės);
· protokolo (4 žmonės);
· viešinimo ir komunikacijos (2 žmonės);
· logistikos (5 žmonės). Ši grupė buvo atsakinga už viešbučius, transportą, vertimus.

Šios keturios grupės koordinavimo visus Senato pirmininkavimo renginius, tuo tarpu Seimo kanceliarija kiekvienam renginiui skirdavo vis kitą koordinatorių, ir tai labai apsunkindavo bendradarbiavimą tarp Seimo ir Senato kanceliarijų.

Visa gaunama informacija būdavo nukreipiama į projekto sekretoriatą, kur projekto vadovė su asistente ją išskirstydavo pogrupiams. Toks centralizuotas informacijos apdorojimo ir sklaidos modelis, Senato kanceliarijos atstovų nuomone, labai pasiteisino.

Iš viso projekte rengiantis pirmininkavimui dirbo 22/24 žmonės, darbuotojų atranka vyko panaudojant kompetencijos testą, paskiriant žmones į tas sritis, kuriose jie galėtų būti naudingiausi. Papildomai pasirengimui pirmininkauti ir pirmininkavimo laikotarpiui buvo priimti 7 žmonės: 3 patarėjai, 2 žmonės administraciniam darbui ir 2 pakaitiniai tarnautojai, dirbantys ne visą darbo dieną.

J. Wozniczko atkreipė dėmesį į tai, kad dirbantys projekte žmonės praktiškai turėjo du vadovus – tiesioginį vadovą ir pirmininkavimo projekto grupės vadovą. Žmonėms tai buvo labai sunku. Kiti dalyvavimo projekte aspektai:

· kasdienė veikla turėjo būti derinama su pasirengimo pirmininkavimui užduotimis;
· darbas anglų kalba;
· darbas savaitgaliais;
· naujos veiklos sritys.
Lietuvos Respublikos Seimo kanceliarijos atstovai domėjosi programų grupės veikla, jo atsakomybės sritimis, grupių tarpusavio bendradarbiavimo ypatumais, bendradarbiavimu su Vyriausybe.
Lenkijos Respublikos Senato kanceliarijos Tarptautinių ryšių biuro direktorius, ES pirmininkavimo padalinio vadovas Leszek Kieniewicz pažymėjo, kad pasirengimui pirmininkauti ir pirmininkavimui parlamente turi būti suteiktas absoliutus prioritetas ir kad pirmininkavimas turi „atidaryti visas duris“. Kitokiu atveju rizikuojama viso projekto sėkme. Kita vertus, pirmininkavimas tai proga išspręsti personalo ir infrastruktūros problemas. Tai iššūkis, kuris patikrina ne tik organizacinius kanceliarijos gebėjimus, bet ir gerokai „išgąsdina“ ir sutelkia visus. Svarbu nebūti pernelyg ambicingiems. Visi supranta, kokiomis aplinkybėmis gyvena pasaulis ir Europa. Kalbėdamas apie pirmininkavimo parlamentinio matmens organizacinį aspektą, L. Kieniewicz pabrėžė vieno asmens vadovavimo svarbą. Šis vadovas turi būti atsakingas už visų svarbiausių sprendimų formulavimą ir jų įgyvendinimą. 
Anot L. Kieniewicz, Lenkijos pirmininkavimo renginių temos buvo aptartos Seimo ir Senato plenariniuose posėdžiuose. Glaudžiai bendradarbiavo Seimo ir Senato Pirmininkai bei Europos reikalų komitetų pirmininkai. Siekiant užtikrinti, kad Lenkijos Vyriausybės ministrai dalyvautų pirmininkavimo parlamentiniuose renginiuose, tai buvo derinama gerokai iš anksto, įrašant renginių datas į ministrų darbotvarkes. Be to, ministrai dalyvavo klausymuose Europos Parlamento komitetuose ir plenariniame posėdyje bei priėmė Europos Parlamento komitetų delegacijas Varšuvoje (iš viso 12 delegacijų). L. Kieniewicz apgailestavo, kad Vyriausybės požiūris į parlamentinį pirmininkavimo matmenį atsispindėjo Ministro Pirmininko sprendime nedalyvauti COSAC plenariniame posėdyje Varšuvoje ir Jungtiniame parlamentiniame posėdyje Briuselyje, nepaisant to, kad ministrų pirmininkų paprastai dalyvauja šiuose renginiuose. Tačiau, jo nuomone, pirmininkavimas visgi „pabudino“ parlamentarizmą Lenkijoje, kuris „snūduriavo“ nuslūgus 2004 m. entuziazmo bangai. Taip pat buvo įveiktas Europos reikalų komiteto monopolis nagrinėti ES reikalus Senate. Po pirmininkavimo visi Senato komitetai daugiau ar mažiau aktyviai įsitraukė į šį procesą. L. Kieniewicz atkreipė ypatingą dėmesį į labai ambicingą ir puikiai organizuotą Danijos Folketingo pirmininkavimo programą. Anot jo, tai stipriausias ES nacionalinis parlamentas, neabejotinai turintis labai didelę įtaką tiek Briuselyje, tiek Kopenhagoje.  
3. PARLAMENTINIŲ RENGINIŲ TEMŲ FORMULAVIMAS, TARPTAUTINIS PROTOKOLAS, VERTIMAI, SUVENYRAI IR DOVANOS, SAUGUMO UŽTIKRINIMAS
Parlamentinių renginių temos 
Programos sudarymo, temų formulavimo ir pranešėjų parinkimo klausimus pristatė Ewa Tempska-Jaczynska, Lenkijos Respublikos Seimo komitetų biuro direktoriaus pavaduotoja. E.Tempska-Jaczynska teigė, kad pirmiausia buvo nustatyti pirmininkavimo prioritetai. Tuomet buvo surengti keli Lenkijos Respublikos Seimo ir Senato komitetų pirmininkų susitikimai su ministrais. Susitikimuose taip pat dalyvavo ekspertai. Pagal kuruojamas sritis ministrai susitikimuose pristatydavo temas. Atkreiptas dėmesys, kad susitarimą apsunkino politikų atstovavimas skirtingoms koalicijoms. Pažymėta, kad opozicija taip pat turėjo teisę siūlyti susitikimų temas. Tiek E.Tempska-Jaczynska, tiek Lenkijos Respublikos Senato kanceliarijos Tarptautinių santykių biuro darbuotoja, pirmininkavimo ES Tarybai padalinio projekto vadovė Joanna Wozniczko akcentavo, kad temų derinimas tarp politikų užėmė labai daug laiko.
Tarptautinis protokolas 
Protokolo klausimus pristatė Natalia Barowicz, Lenkijos Respublikos Seimo protokolo skyriaus vedėja. N. Barowicz pažymėjo, kad Lenkijos Seimo Protokolo skyriuje pirmininkavimo metu dirbo 7 tarnautojai, papildomai nebuvo priimti nei laikini darbuotojai, nei savanoriai. Per COSAC pirmininkų susitikimą, COSAC plenarinį posėdį, specializuotų komitetų pirmininkų susitikimus, konferencijas ir kitus renginius delegacijų protokolo tarnautojai nelydėdavo; tik per ES parlamentų pirmininkų konferenciją delegacijoms buvo paskirti koordinatoriai (vienas koordinatorius 2-3 delegacijoms).

Akcentuota, kad yra labai svarbu darbus planuoti kiek įmanoma anksčiau, prieš renginius nuvykti apžiūrėti renginių vietas. Pastebėta, kad būtina dėmesį skirti svečių susodinimui prie stalų bei pasirengti „paskutinės minutės“ pakeitimams. Tuo tarpu specialus susodinimas buvo tik per ES parlamentų pirmininkų konferencijos renginius.

Prieš Lenkijos pirmininkavimą Užsienio reikalų ministerija parengė protokolo žinyną, skirtą tarnautojams, atsakingiems už pirmininkavimo renginių organizavimą, kuriame buvo surašyti visi pagrindiniai protokoliniai elgesio, aprangos ir kt. reikalavimai. Taip pat pasamdyti ekspertai surengė tarnautojų ir komitetų pirmininkų mokymus protokolo tema. 
Be to, iš anksto buvo paruoštas universalus aplankas su pirmininkavimo logotipu, į kurio vidų buvo dedami kvietimai, meniu ir kt.

N. Barowicz pabrėžė, kad labai svarbu didelį dėmesį skirti Europos Sąjungos šalių vėliavoms – jos turi būti kokybiškos. Pageidautina turėti bent du vėliavų rinkinius. Taip pat reikia pasirūpinti vėliavų stovais – kad į stovą tilptų 3-4 vėliavos. 

Lenkijos Senate taip pat buvo sudaryta protokolo grupė iš Tarptautinių santykių biuro tarnautojų.

Vertimai 
Lenkijos parlamentas, rengdamasis pirmininkavimo renginiams, paskelbė vertimų paslaugų konkursą ir vertimų paslaugas pirko iš išorės firmų. Buvo perkami du paslaugų paketai: vertimo žodžiu ir vertimo raštu. Šis pasirinkimas (pirkti vertimo žodžiu ir raštu paslaugas atskirai) Lenkijos parlamento tarnautojų įvertintas neigiamai, kadangi konkursą laimėjo skirtingos firmos, kilo įvairių techninių nepatogumų organizuojant darbą. 

 Lenkijos Respublikos Seimo kanceliarijos Tarptautinių santykių biuro direktoriaus pavaduotojas, Pirmininkavimo grupės vadovo pavaduotojas Adam Dudzic pastebėjo, kad yra labai svarbu užtikrinti kokybiškas vertimų paslaugas, kad būtų laikomasi vienodos terminijos tiek vertimuose žodžiu, tiek raštu. Akcentuota, kad būtina stebėti, kad visi renginio dokumentai būtų išversti į anglų ir prancūzų kalbas laiku. A. Dudzic  pažymėjo, kad vienas didesnių iššūkių -  laiškai ir jų vertimai. Pirmininkavimo laikotarpiu reikia parašyti labai daug laiškų ir kvietimų. Juos reikia operatyviai ir kokybiškai išversti į užsienio kalbas.

Lenkijos pirmininkavimo laikotarpiu vertėjų žodžiu kabinos paprastai buvo statomos patalpose, esančiose šalia renginių salių. Vertėjai vertė monitoriuose matydami renginio vaizdą ir pranešėjus. Kabinoje paprastai dirbo po 2 vertėjus. 
Suvenyrai ir dovanos

 Kalbant suvenyrų ir dovanų tema, pastebėta, kad šis klausimas visada sulaukia didelių aistrų ir diskusijų – išrinkti geriausius suvenyrus ir dovanas yra sudėtinga, nes skiriasi žmonių požiūris ir skonis.

Seimo ES reikalų skyriaus vedėjos Kaja Krawczyk nuomone, renkantis suvenyrus nereikia stengtis išrinkti kuo originalesnius ar išsiskiriančius suvenyrus, o pasiremti kitų pirmininkavusių valstybių patirtimi ir prioritetus teikti klasikiniams, laiko patikrintiems suvenyrams. K. Krawczyk pažymėjo, kad be abejonės suvenyrai turi atspindėti valstybę, jos kultūrą, būtų pagaminti tos šalies menininkų. Lenkijos parlamento suvenyrų paketą paprastai sudarydavo maišelis, įvairūs leidiniai apie Lenkiją, parlamentą, lankstinukai apie parlamento komitetus, rašymo priemonės, užrašinė, kaklajuostė ir kt. Ant visų pirmininkavimo suvenyrų buvo Lenkijos Seimo ir/ar Senato logotipai; leidiniai buvo verčiami į anglų ir prancūzų kalbas.

Saugumo užtikrinimas

 Parlamentinių renginių saugumo klausimą pristatė Lenkijos Respublikos Seimo Parlamentinės apsaugos vadas Mieczyslaw Kuras. Pažymėta, kad, siekiant užtikrinti didelės ir atviros Lenkijos Respublikos Seimo teritorijos saugumą, buvo nustatytos dvi saugumo zonos: Seimo aplinka ir Seimo vidus. Bendradarbiauta su Varšuvos policija. Su pastarąja buvo tiesioginis ryšys mobiliais telefonais bei „karštąja linija“. Greta Lenkijos Respublikos Seimo buvo skirta vieta Lenkijos policijos patruliams, kurie parlamento apsaugą informuodavo apie kylančias problemas, o prireikus talkino jiems. Užtikrinant ypatingai svarbių asmenų (toliau - VIP) saugumą, bendradarbiauta su valstybės apsaugos tarnyba.

Visi svečiai, išskyrus VIP, į Lenkijos Respublikos Seimą įeidavo pro apsaugos vartelius. Atkreiptas dėmesys, kad ši procesas neužtrukdavo ilgai: 2-3 autobusais atvažiavę svečiai į Seimo rūmus per dvejus apsaugos vartelius patekdavo per 10 min.

M. Kuras pažymėjo, kad parlamento apsauga taip pat rūpinosi privačių automobilių tvarkingu pastatymu, užtikrinant laisvą judėjimą greitajai medicinos pagalbai ar ugniagesiams.
4. LENKIJOS SEIMO IR SENATO PIRMININKAVIMO BIUDŽETŲ KOORDINAVIMAS, PLANAVIMAS IR IŠLAIDOS
Lenkijos Respublikos Seimo kanceliarijos atstovai pristatydami pirmininkavimo biudžetą konkrečių skaičių (planinių ir faktinių išlaidų) neįvardino, tačiau paminėjo, kad renginius suskirstė į „didelius“ ir „mažus“, kuriems nustatė atitinkamo dydžio maksimalius biudžetus. Vėliau šiuos biudžetus susumavo į vieną pirmininkavimo biudžetą, kurį įtraukė į Seimo kanceliarijos bendrą asignavimų planą (pagrindinę Lenkijos Respublikos Seimo veikos užtikrinimo programą).
Lenkijos Respublikos Seimo kanceliarijos pirmininkavimo grupės ekspertai patarė esant galimybei numatyti papildomų lėšų nenumatytiems parlamentiniams renginiams ir posėdžiams. Seimo patirtis parodė, kad trijų papildomų renginių, numatytų biudžete (nenumatytiems renginiams) buvo per mažai, kadangi jų faktiškai įvyko net devyni. Trys renginiai buvo surengti iš nenumatytiems renginiams skirtų asignavimų, du beveik nieko nekainavo, kadangi tai buvo parodos Seime, o likę keturi renginiai suorganizuoti perskirstant biudžetą (panaudojant pirmininkavimui skirtus, tačiau dėl įvairių priežasčių sutaupytus asignavimus).
Lenkijos Senato kanceliarijos Finansų departamento direktorės Agnieszka Szlązak pateiktais duomenimis, pirmininkavimo ES Tarybos parlamentiniam matmeniui išlaidos (įskaitant pasirengimą (2010-2012 m.)) sudarė 1 mln. EUR t.y. 55 % pirmininkavimui skirtų asignavimų. Tokį racionalų lėšų panaudojimą įtakojo faktiškai mažesnis prekių ir paslaugų poreikis, mažesnės nei planuotos kainos ir mažesnis renginių dalyvių skaičius nei tikėtasi.
Kitaip nei Lenkijos Seimo kanceliarija, Lenkijos Senato kanceliarija 2010 – 2012 m. vykdė atskirą veiklos programą, skirtą pirmininkavimui, taip ją atskirdami nuo pagrindinės Senato veiklą užtikrinančios programos. Atskiros programos sukūrimą jie motyvavo tuo, kad labai svarbus aspektas pirmininkaujant ES Tarybai yra kuo aiškesnis biudžetas bei buhalterinė apskaita. Svarbiais sėkmingo pirmininkavimo faktoriais buvo įvardinti darbuotojų kompetencija bei motyvacija. 2010 – 2012 m. buvo vykdoma speciali darbuotojų „motyvavimo“ programa, į kurią įėjo aktyvūs mokymai, premijos ir priedai prie algos.
5. LENKIJOS SEIMO LEIDYKLOS VEIKLA
Lenkijos Respublikos Seimo leidyklos direktoriaus pavaduotojas Tomasz Glanz pristatė Seimo leidyklos veiklą, jos funkcijas pasirengimo pirmininkavimui laikotarpiu ir pirmininkavimo metu. Seimo leidykla yra didelė organizacija, leidžianti knygas, kitas įvairaus pobūdžio publikacijas, nemaža jų dalis – periodiniai Seimo ir Seimo kanceliarijos leidiniai. Seimo patalpose veikia Seimo leidyklos knygynas, kuriame parduodamų knygų ir kitų leidinių įvairovė primena nemažą biblioteką. Taip pat Seimo leidykla spausdina oficialius firminius Seimo ir Senato blankus, plakatus, raštinės reikmenis (aplankus, segtuvus ir pan.), kvietimus, vizitines korteles, kitus Seimo simboliais paženklintus spaudinius. Leidykla yra aprūpinta pačiomis moderniausiomis leidybos ir poligrafijos technologijomis. 

Pasirengimo pirmininkavimui laikotarpiu leidykla išleido seriją knygų ir kitų publikacijų lenkų ir užsienio kalbomis apie Lenkijos Seimą (gausiai ir kokybiškai iliustruotą), brošiūrų apie pirmininkavimo parlamentinį matmenį, parlamentų vaidmenį ES ir pan. Pirmininkavimo metu leidykla spausdino pirmininkavimo simboliais paženklintą parlamentinių renginių medžiagą (tekstus daugiausia rengė Seimo komitetų biuras). 

T. Glanz pažymėjo, kad turint omenyje leidyklos veiklos mastus, pirmininkavimas nebuvo didelis iššūkis. Leidyklai nebuvo sudėtinga užtikrinti taisyklingą diakritinių ženklų spausdinimą asmenvardžiuose. Jis atkreipė dėmesį, kad svarbu laiku apsirūpinti poligrafijos medžiagų (popieriaus, dažų ir kt.) atsargomis, kad esant skubiam užsakymui jų staiga nepritrūktų. Taip pat reikia būti pasirengusiems netikėtiems užsakymams (pavyzdžiui, kai reikia skubiai iš naujo ką nors atspausdinti pasikeitus renginių programai). Vienas iš netikėtai iškilusių sunkumų buvo tinkamos vietos bendrai dalyvių fotografijai parinkimas ir dalyvių „sustatymas“ .

Pasirengimo ir pirmininkavimo metu leidykla daugiausia bendradarbiavo su grafinės Seimo tapatybės autoriais, Tarptautinių ryšių biuru, Korespondencijos ir informacijos biuru, Senato kanceliarija.

6. LENKIJOS PIRMININKAVIMO PARLAMENTINIO MATMENS INTERNETO SVETAINĖ
Lenkijos Seimo kanceliarijos Europos informacijos ir dokumentacijos centras buvo atsakingas už interneto svetainės, skirtos pirmininkavimo parlamentiniam matmeniui, rengimo ir pildymo koordinavimą. Europos informacijos ir dokumentacijos centro vadovė Regina Wąsowicz pristatė su interneto svetaine susijusią veiklą. Pasak R. Wąsowicz, interneto svetainės dizainą kūrė išorinė firma, laimėjusi viešųjų pirkimų konkursą ir ji buvo naudojamas bendrai tiek Seimo, tiek Senato. Informacija buvo skelbiama lenkų, anglų ir prancūzų kalbomis, taip pat svarbiausios parlamentinio bendradarbiavimo sąvokos buvo išverstos į rusų, ukrainiečių, moldavų, gruzinų, baltarusių, armėnų ir azerbaidžaniečių kalbas (Rytų partnerystės šalių kalbas). Didžioji dalis bendrų tekstų apie parlamentinį matmenį, Lenkijos Seimo ir Senato vaidmenį Europos Sąjungoje, Europos reikalų komitetų veiklą, pasirengimo pirmininkavimui darbus ir kita buvo paruošti bei išversti iš anksto. Taip pat buvo parengtas pirmininkavimo terminų žodynas.

Svarbiausias dėmesys buvo skiriamas tarpparlamentiniams renginiams. Kiekvienas susitikimas turėjo atskiras, taip vadinamas „dėžutes“, į kurias buvo talpinama su renginiu susijusi informacija: kvietimas, programa, dalyvių sąrašas, dokumentai, pranešimai spaudai, stenogramos, nuotraukos ir kita. Kiekvienam renginiui veikė atskira nuoroda, skirta dalyvių registracijai internetu. 
Medžiagą, susijusią su kiekvienu susitikimu, perduodavo organizatoriai, pvz.: komitetų biurų darbuotojai. Informaciją į interneto svetainę talpindavo Korespondencijos ir informacijos skyriaus darbuotojai. Taip pat susitikimų organizatoriai turėjo galimybę prisijungti prie interneto puslapio ir įvesti įvairių dokumentų pasikeitimus. 
Visi tarpparlamentiniai renginiai buvo tiesiogiai transliuojami internetu. Tačiau renginių vaizdo įrašai nebuvo skelbiami interneto svetainėje. Kompaktinį diską su renginio įrašu ir nuotraukomis gaudavo tik renginių dalyviai. Taigi šiuo metu nėra galimybės peržiūrėti įvykusių susitikimų vaizdo įrašus. Fotografas turėjo galimybę prisijungti prie interneto svetainės ir sukelti susitikimų nuotraukas, kurios buvo prieinamos žiniasklaidai ir visuomenei. 
Kuriant interneto svetainę, skirtą pirmininkavimo parlamentiniam matmeniui, buvo orientuojamasi į įvairias tikslines grupes: tiek į ekspertus, tiek į plačiąją visuomenę, tačiau nebuvo komunikuojama pasitelkiant socialinius tinklus Facebook ar Twitter. Europos informacijos ir dokumentacijos centras taip pat administravo savo interneto svetainę, kurioje  buvo skelbiama pagrindinė informacija, susijusi su pasirengimu pirmininkavimui. Parlamentinio matmens svetainėje esanti informacija buvo skelbiama ir Lenkijos Seimo bei Senato interneto puslapiuose.

Lenkijos pirmininkavimo parlamentinio matmens interneto svetainės adresas - www.parl2011.pl  
7. VIEŠIEJI RYŠIAI IR INFORMACIJOS SKLAIDA 
Pranešimų spaudai rengimas 
Nors pirmininkavimui buvo sukurtas specialus internetinis puslapis, daugelis pranešimų spaudai apie pirmininkavimą, numatomus renginius ir kt. buvo skelbiami tiek parlamento, tiek pirmininkavimo internetiniuose puslapiuose. Pažymėtina, jog kai kurie pranešimai ar straipsniai buvo parengti gerokai iš anksto. Visi pranešimai rengti bendradarbiaujant Europos informacijos biurui, Europos reikalų komitetui, suinteresuotam parlamentiniam komitetui, Spaudos biurui. Politinius pranešimus spaudai apie renginį, kurį dažniausiai inicijuodavo parlamentiniai komitetai, parengdavo komitetų biurai. Spaudos biuras dažnai tik anonsuodavo renginį. Informacija buvo siunčiama tiek nuolat akredituotiems spaudos atstovams, tiek kitiems suinteresuotiems asmenims. Pažymėtina, kad buvo nusistatytas laikotarpis (1 val.), per kurį anonsinį pranešimą apie renginį internetinėje svetainėje keisdavo pranešimas spaudai iš renginio su nuotraukomis ir citatomis. Tokį pranešimą parengdavo Spaudos biuro darbuotojas. Visi pranešimai spaudai buvo verčiami į tas užsienio kalbas, kuriomis yra sukurtas pirmininkavimo puslapis (lenkų, anglų, prancūzų). 
Žurnalistų darbo organizavimas 
Pažymėta, kad paprastai pirmininkavimo tematika nesukeldavo didesnio žiniasklaidos susidomėjimo: į vieną renginį papildomai akredituodavosi 1–3 užsienio žurnalistų. Siekiant kuo labiau pritraukti žiniasklaidos dėmesį buvo:

· surengti mokymai Lenkijos regioninės žiniasklaidos atstovams, į kurį atvyko apie 60 atstovų ir kurių dalis vėliau akreditavosi į pirmininkavimo renginius parlamente;

· pirmininkavimui skirtoje internetinėje svetainėje sukurta atskira rubrika žiniasklaidai, kurioje kuo aiškiau pateikta informacija tiek apie akreditavimo tvarką, tiek ir naudinga informacija (rekomenduotini viešbučiai, lankytinos vietos, informacija kaip atvykti taksi nuo oro uosto, kiek tai kainuoja ir pan.);

· sudarytos palankios ir paprastos akreditavimosi sąlygos. Turintiems nuolatinę akreditaciją žurnalistams papildomai akredituotis nereikėjo, o neturintiems  – sudaryta galimybė akredituotis internetu arba faksu. Akreditacija buvo vykdoma kiekvienam atskiram renginiui;

· žiniasklaidos atstovams sudarytos galimybės rengti individualius interviu su politikais (šių interviu grafikai ir sąlygos derinti su Spaudos tarnyba, tam numatytos patalpos, paskirtas koordinacinis asmuo);

· sudarytos kuo palankesnės darbo sąlygos: užtikrinta, kad visose parlamento rūmų erdvėse veiktų bevielis internetas,  pertvarkytas žurnalistų kambarys, papildomai pastatyta sofa poilsiui, įrengtos spintelės su užraktais daiktams susidėti, pajungti spausdintuvai (tenkantys 2 kompiuteriams);

· visi renginiai transliuoti tiesiogiai internetu, žurnalistų darbo zonose pastatyta papildomų televizorių;

· užtikrintas kuo skubesnis renginio nuotraukų, tinkančių publikavimui, patekimas į internetinį puslapį, iš kurio žiniasklaidos atstovai galėjo greitai ir patogiai „pasiimti“ nuotraukas.
Informacijos sklaida
Buvo skiriama daug lėšų ir pastangų visuomenės supažindinimui su Lenkijos pirmininkavimo esme, nauda ir tikslais. Tai pradėta daryti likus maždaug 2 metams iki pirmininkavimo pradžios. Lenkijos Seime ir Senate organizuotos atvirų durų dienos, skirtos pristatyti pirmininkavimą, mokyklose surengtas konkursas, kurio nugalėtojai laimėjo vertingus prizus (kompiuterius) ir galimybę apsilankyti parlamente, edukacinė–šviečiamoji informacija buvo talpinama viešajame transporte esančiuose televizoriuose, 2011 m. liepos 1-ąją – pirmąją pirmininkavimo dieną – parlamente ir mieste organizuota šventė visuomenei.

Pirmininkavimo laikotarpiu kiekvieną šeštadienį parkuose prie parlamento buvo demonstruojami ES valstybių meniniai filmai, pelnę apdovanojimus. Tokiu būdu buvo pristatomos ES valstybės narės.

Parengta solidi knyga–nuotraukų albumas apie Lenkijos Seimą. Albumas kartu su kitais suvenyrais buvo dovanojamas parlamentinių renginių dalyviams. Išleista daug įvairiausių lankstinukų, pristatančių Lenkiją, Lenkijos Seimą ir Senatą, atskirus jų komitetus.
Darbas su lankytojais 
Pažymėta, jog pirmininkavimo laikotarpiu padaugėjo lankytojų, pageidaujančių susipažinti su Lenkijos Seimu ir Senatu. Kasdieniniame darbe visų ekskursijų krūvis tenka 7 Europos informacijos centro darbuotojams ir 16 pagal autorines sutartis samdomiems įvairiakalbiams gidams. Pirmininkavimo laikotarpiu 7 Europos informacijos centro darbuotojai savo pajėgas skyrė tik pirmininkavimo renginių dalyvių ekskursijoms, o samdomi gidai dirbo su kasdieninėmis ekskursijomis. Tiek kasdienės, tiek pirmininkavimo laikotarpio ekskursijos vedamos lenkų, vokiečių, anglų, prancūzų, rusų kalbomis.
Fotografijos 
Didelis dėmesys buvo skiriamas fotografijoms. Kiekvienas renginio aprašymas buvo lydimas fotografijų gausa, kurias žiniasklaidos atstovai galėjo lengvai „parsisiųsti“ iš parlamento pirmininkavimo puslapio. Be to, susitikimų dalyvius džiugino įteikti diskai su skaitmeninėmis renginio nuotraukomis. Ypatingas dėmesys buvo skiriamas grupinės nuotraukos kokybei. Iš anksto pasirinkta būsimos grupinės nuotraukos vieta, išbandytos įvairios kompozicijos, pasirinktas tinkamas apšvietimas. Atspausdintos nuotraukos dizainas derintas prie aplanko, į kurį nuotrauka buvo įdėta ir dovanota asmeniui išvykstant. Bendradarbiaujant su protokolo skyriumi buvo pasirūpinta grupinės nuotraukos derama kompozicija, t.y. ant grindų klijuojamos asmenų pavardės, siekiant užtikrinti kiekvieno asmens matomumą pagal rangą.

TV ir transliacijos 
Lenkijos kolegos akcentavo, jog susidomėjusiai televizinei žiniasklaidai būtina užtikrinti kuo kokybiškesnį televizinį vaizdą, t.y. visose filmuojamuose patalpose pastatyti kokybiškas vėliavas, pasirūpinti tinkamu fonu ir vengti jame nereikalingų elementų. Paminėta, kad ypatingai daug laiko užėmė visų dalyvių vardų ir pavardžių suvedimas į TV titrų mašiną. Siekiant užtikrinti sklandžią tiesioginės transliacijos eigą ir nesupainioti pasisakančiojo asmens pavardės, siunčiant kvietimus į renginį, buvo prašoma pažymėti ar asmuo ketina skaityti pranešimą, dalyvauti diskusijoje ar pasisakyti. Turint tokius duomenis, buvo palengvintas TV studijos darbas.
8. PERSONALO, DIRBUSIO PASIRENGIMO PIRMININKAVIMUI IR PIRMININKAVIMO METU, SUFORMAVIMAS, MOKYMAS, MOTYVAVIMAS
Grazyna Kramarczyk, Lenkijos Respublikos Seimo Teisės ir personalo reikalų biuro direktoriaus pavaduotoja informavo, kad pirmininkavimo personalas pradėtas formuoti 2009 metais – tam tikslui įsteigta 11 naujų pareigybių (tik pirmininkavimo laikotarpiui), į šias ir kitas, jau esančias kanceliarijoje, tuščias pareigas priimti 23 žmonės. Papildomai žmonių priimta Tarptautinių ryšių, Teisės ir personalo, Informacijos ir korespondencijos biuruose, Europos informacijos ir dokumentacijos centre. Žmonės buvo įdarbinami laikinai, jiems organizuojami apmokymai. Po metų jie laikydavo egzaminą ir tik tuomet buvo pratęsiamos darbo sutartys. Pasak G. Kramarczyk, nors dauguma žmonių buvo įdarbinti laikinai, tik pirmininkavimo laikotarpiui, pasibaigus pirmininkavimui gerai dirbusiems buvo pasiūlytas darbas Seimo kanceliarijoje.

2009-2010 metais Seimo kanceliarijoje buvo organizuojami intensyvūs mokymai pirmininkavimo komandos nariams. Buvo parengta speciali mokymo programa, į kurią įtrauktos mokymo temos apie ES teisę, finansus, elektroninę komunikaciją, bendravimo, bendradarbiavimo įgūdžių tobulinimą bei užsienio kalbų kursai. Taip pat Seimo kanceliarijos darbuotojai dalyvavo mokomuosiuose vizituose Vengrijos ir Slovėnijos parlamentuose, daugiau žmonių buvo siunčiama stebėti pirmininkaujančių šalių organizuojamų parlamentinių renginių. 
Be to, 40 Seimo kanceliarijos darbuotojų dalyvavo centralizuotai Lenkijos vyriausybės organizuotuose su pirmininkavimu susijusiuose mokymuose. Pasak pranešėjų, jie buvo labai intensyvūs, užėmė daug laiko, ne visos temos buvo aktualios parlamento tarnautojams. 
Kaip naudingiausi buvo paminėti: 
· užsienio kalbų kursai;
· komunikacinius gebėjimus ugdantys mokymai (viešo pasisakymo, bendravimo su auditorija ir pan.).
Iš viso mokymuose buvo dalyvauta per 670 kartų.
Lenkijos Seimo kanceliarijos Analizės biuras parengė mokymo programą, medžiagą ir organizavo mokymus Seimo nariams. Pasak minėto biuro direktoriaus Jakub Borawski, parlamentarams buvo organizuojami (1) dalykiniai mokymai pagal 15 temų (ES institucinė sandara, teisė, parlamento vaidmuo, diplomatinio protokolo pagrindai, skirtingos ES politikos sritys ir t.t.) bei (2) užsienio kalbų kursai. Dalykinius mokymus (2 paskaitas po 45 min kiekviena tema) vesdavo ministerijų atstovai (praktinius užsiėmimus) ir aukštųjų mokyklų dėstytojai. 
Pasak G. Kramarczyk, Seimo kanceliarijoje nebuvo sukurtos specialios motyvacijos/skatinimo sistemos su pirmininkavimu susijusiems darbuotojams – tiesiog teisės aktų nustatyta tvarka buvo apmokama už jų darbą švenčių dienomis ir viršvalandžius, gerai dirbusiems po pirmininkavimo išmokėtos premijos.
Lenkijos Respublikos Senato kanceliarijoje darbui tik pirmininkavimo klausimais buvo įsteigtos 2 naujos pareigybės ir priimti 2 žmonės – projekto vadovė Joana Wozniczko ir koordinatorė Agata Wojcik. Šios tarnautojos papasakojo, kaip buvo formuojama pirmininkavimo grupė, „projekto“ pagrindu vykdomos su pirmininkavimu susijusios funkcijos. 

Iš viso Senato pirmininkavimo projekte dirbo 22/24 žmonės, darbuotojų (pretenduojančių savanoriškai) vidinė atranka kanceliarijoje vyko panaudojant kompetencijos testą, paskiriant žmones į tas sritis, kuriose jie galėtų būti naudingiausi. Iš viso papildomai pasirengimui pirmininkauti ir pirmininkavimo laikotarpiui buvo priimti 7 žmonės: 3 patarėjai, 2 žmonės administraciniam darbui (minėtos projekto vadovė ir koordinatorė) ir 2 pakaitiniai tarnautojai, dirbantys ne visą darbo dieną.

Sudarant pirmininkavimo biudžetą suplanuotos tokios su personalu susijusios išlaidos:
· mokymams, stažuotėms, mokomiesiems vizitams;

· motyvacinės / lojalumo sistemos palaikymui;

· papildomiems etatams;

· darbo vietų techniniam aprūpinimui. 
Kalbėdama apie motyvacinę / lojalumo programą personalui, J. Wozniczko išskyrė kelis pagrindinius aspektus:

· lojalumas visų pirma užtikrintas tuo, kad žmonės šiam darbui pasisiūlė savanoriškai;
· personalui buvo siūlomi mokymai, stažuotės;

· pagal projekto vadovo rekomendaciją buvo galimybė skirti finansinius priedus prie atlyginimo, vienkartinius priedus: maksimaliai žmogus pirmininkavimo metu galėjo tikėtis gauti beveik dvigubą atlyginimą per mėnesį (yra numatyta galimybė skirti 30 proc. priedą prie atlyginimo, dar tokio pat dydžio priedą pirmininkavimo metu bei vienkartines premijas).  
9. RENGINIŲ APRŪPINIMAS TRANSPORTU 
Pirmininkavimo renginių metu buvo samdoma privati transporto įmonė, turinti autobusus. Atliekant šių paslaugų viešąjį pirkimą, nustatyti tokie reikalavimai:

· autobusams: ne senesni kaip 7 metai, techniškai tvarkingi, patikrinti, turintys techninės apžiūros dokumentus, turintys veikiantį kondicionierių, mikrofoną, sėdimos vietos - minkštos, yra saugos diržai, atrodo estetiškai.

· vairuotojams: turi dėvėti kostiumus, baltus marškinius, kaklaraištį, turėti mobilų telefoną, minimaliai mokėti anglų kalbą.

Renginių metu, prieš dvi valandas iki išvykimo, autobusai būdavo patikrinami Vyriausybės saugumo departamento, visą laukimo laiką juos saugojo policija. Mažam renginiui paprastai buvo samdomi 3 autobusai, daugiausia vienam renginiui prireikė 9 autobusų.        

Jei delegacijos gyvendavo viešbučiuose, esančiuose arti Seimo ar vakarienės vietos – vienas autobusas veždavo kelias grupes vieną po kitos, jeigu toli – keli autobusai dirbo vienu metu. Kad autobusai į vietą neatvažiuotų vienu metu, tarp atvykimų buvo planuojama pertrauka. Autobusai išvykimo vietose būdavo 15 min prieš išvykimą. Kiekviena delegacija turėjo pristirtą atsakingą koordinacinį asmenį. Pranešėjai pažymėjo, kad aprūpinimo transportu požiūriu patogiau, jeigu delegacijos gyvena kuo mažesniame skaičiuje viešbučių (geriau 3 autobusai prie vieno viešbučio, negu po vieną prie septynių). 

ES parlamentų pirmininkų konferencijos metu Valstybės saugumo departamentas kiekvienai delegacijai skyrė po apsaugos darbuotoją ir limuziną. Už delegacijų pasitikimą oro uoste ir išlydėjimą buvo atsakingos ambasados. Jeigu atvykdavo parlamento vicepirmininkas, jo pasitikimą taip pat organizuodavo ambasados. Renginio metu visi dalyviai buvo vežami autobusais. Jei saugomas asmuo pageidavo neplanuotai į kitą vietą nuvykti individualiai – turėjo pranešti organizatoriams bent prieš valandą, kad tam tikslui jam būtų priskirtas atskiras limuzinas.

Seimas naudojo ir savo transporto skyriaus 6-12 vietų mikroautobusus ir turėjo galimybę vienu metu vežti 40 žmonių. 
Lenkijos Respublikos Senatas, organizuodamas mažesnius renginius, dalyvių apgyvendinimui parinko 3 viešbučius arčiau parlamento ir transportą organizavo taip pat kaip Seimas. Pranešėjai atkreipė dėmesį į tai, kad paskutinę renginio dieną dauguma dalyvių atvyksta jau su bagažu ir perspėjo numatyti vietą jam padėti tiek autobusuose, tiek parlamente. 
10. IT SPRENDIMAI PIRMININKAVIMO METU 
Ir Lenkijos Seimas ir Senatas ruošiantis pirmininkavimui ES beveik pilnai atnaujino serverines dalis. Senatas įsigijo modernią Sony firmos vaizdo transliavimo ir įrašymo sistemą. Abejų parlamento rūmų kanceliarijos kaip didžiausias problemas transliuojant per televiziją ir internetą  įvardijo šiuos reikalavimus:

· Kalbėtojų iš salės (jų sąrašas, kalbėjimo eiliškumas turi būti žinomi iš anksto, kaip ir jų sėdėjimo vietos)  parodymas ekrane stambiu planu;

· Diakritinių ženklų pavardėse ir varduose pateikimas (pavardžių rašymas originalo kalba).

Video transliacijos internetu buvo transliuojamos per išorinių tiekėjų serverius, kurie užtikrino transliacijos serverių dubliavimą visoje Lenkijos teritorijoje. 

Pirmininkavimo ES svetainė Seime buvo kuriama subrangovų, kurie laimėjo viešųjų pirkimų konkursą. Kuriant pirmininkavimo svetainę buvo išskirtos 2 dalys – viešojo interneto svetainė ir intraneto dalis, skirta vidaus informacijos patalpinimui ir tvarkymui. 

Pasiūlymai dėl įgytų žinių panaudojimo Lietuvos Respublikos Seime:

Atsižvelgiant Lenkijos Respublikos Seimo ir Senato kanceliarijų patirtį Lietuvos Respublikos Seimo kanceliarijai teikiami šie pasiūlymai:

1. Seimo kanclerio įsakymu patvirtinti pasirengimo pirmininkavimui organizacinę struktūrą, įskaitant funkcinių grupių vadovus ir juos pavaduojančius Seimo kanceliarijos darbuotojus; 
2. Koordinacinės darbo grupės sprendimu patvirtinti funkcinių grupių, numatytų organizacinėje struktūroje, sudėtį, konkrečias užduotis, atsakingus asmenis ir įgyvendinimo terminus; 
3. svarstyti galimybę renginius organizuoti ne tik sekmadieniais-pirmadieniais, bet ir   ketvirtadieniais-penktadieniais, tokiu būdu išvengiant darbo savaitgaliais; 
4. suderinti su Lietuvos Respublikos Užsienio reikalų ministerija, ES institucijomis bei pirmininkaujančio trejeto valstybių parlamentais ir patvirtinti preliminarų pirmininkavimo renginių kalendorių (numatant datas neplanuotiems, papildomiems renginiams);
5. jau dabar parinkti 2-3 viešbučius, suderinti sutarčių su jais sąlygas (rezervacijų atšaukimo terminus ir pan.), rezervuoti juose kambarius pagal patvirtintą renginių kalendorių;
6. pradėti derinti vertimo paslaugų tiekimo organizavimą, ypač dėl vertimo žodžiu COSAC plenarinio posėdžio metu;
7. patvirtinti Seimo logotipą ir parengti visų su pirmininkavimu susijusių dokumentų dalykinį dizainą;
8. apsispręsti dėl Seimo pirmininkavimo dovanų ir suvenyrų, kurie turėtų atspindėti valstybę, jos kultūrą, būtų pagaminti Lietuvos menininkų;
9. atsižvelgiant į tai, kad Seimo kanceliarijos darbuotojai taip pat turi galimybę dalyvauti Vyriausybės organizuojamuose su pirmininkavimu susijusiuose mokymuose, Seimo kanceliarijoje organizuoti specializuotus užsienio kalbų mokymus ir mokymus, susijusios su komunikacinių gebėjimų stiprinimu ir kitus mokymus pagal poreikį;
10. kvalifikacijos tobulinimo tikslu daugiau kanceliarijos darbuotojų išleisti dalyvauti kitų valstybių narių organizuojamuose parlamentiniuose pirmininkavimo renginiuose arba mokomuosiuose vizituose į kitus nacionalinius parlamentus, turinčius pirmininkavimo patirties, bei Europos Sąjungos institucijas;
11. parengti protokolo žinyną, kuriame buvo surašyti visi pagrindiniai protokoliniai elgesio, aprangos ir kt. reikalavimai;
12. parengti parlamentinių terminų žodyną lietuvių, anglų, prancūzų ir galimai vokiečių kalbomis;
13. pasirengti galimiems Europos Parlamento komitetų vizitams Seime prieš pirmininkavimo pradžią ir iš anksto suderinti jų datas bei tematiką;
14. sukurti vieningą registracijos į parlamentinius renginius sistemą;
15. svarstyti galimybę pirmininkavimo laikotarpiu atvirose Seimo rūmų erdvėse prioritetą teikti  su Lietuvos istorija, valstybingumu, parlamentarizmo istorija ir su pirmininkavimo renginių tematika susijusiems renginiams ir parodoms;
16. pritaikyti Seimo rūmų patalpas pirmininkavimo renginiams (specialūs žymėjimai, nuorodos lietuvių ir užsienio kalbomis ir t.t.);   
17. svarstyti šiuos siūlymus, susijusius su komunikacijos klausimais:
· žurnalistų akreditavimas pirmininkavimo metu;
· žurnalistų darbo kambario atnaujinimas;
· individualių interviu galimybės ir tvarka (registracija, vieta, atsakingas asmuo);
· užsienio žurnalistams skirto praktinės informacijos vadovo sukūrimas pirmininkavimui skirtame puslapyje (akreditacija, viešbučių informacija, taksi paslaugos, ir kt.);
· pranešimų spaudai iniciavimo, rengimo ir platinimo tvarkos nustatymas;
· renginių grupinės nuotraukos formato tvirtinimas (vieta, apšvietimas, kompozicija);
· renginių nuotraukų platinimo, skelbimo ir prieigos internetiniame puslapyje tvarkos nustatymas; 
· mokymai ar viešinimo akcija Lietuvos regioninei žiniasklaidai apie Lietuvos pirmininkavimą ES Tarybai ir jos parlamentinį matmenį;
· svarstyti galimybę konkurso ar apklausos būdu samdyti įvairiakalbius (anglų, vokiečių, prancūzų) gidus ekskursijoms Seime.

